18. januar. 2014. godine

**Dr. Ivo Josipović**

Predsjednik Republike Hrvatske

Ured Predsjednika Republike Hrvatske

Pantovčak 241, 10000 Zagreb

**Poštovani gospodine Predsjedniče,**

Obraćamo Vam se u ime preživjelih žrtava genocida počinjenog u srbijanskoj agresiji na Bosnu i Hercegovinu. Obraćamo Vam se u ime istine, pravosudno utvrđene, o onome što se dogodilo našim sunarodnicima.

Glavni analitičar i specijalni vanjski savjetnik u Vašem uredu napisao je prošle godine potpuno nekritičku recenziju knjige “Humanitarno razaranje Jugoslavije”,  autora Dr.  Davida Gibbsa. To samo po sebi ne bi bilo sporno da autor u knjizi koja je objavljena 2009. godine, ne samo da otvoreno negira genocid u Srebrenici, nego genocid opravdava tobožnjom odmazdom imaginarnih ranije počinjenih zločina, tvrdi da je legalna i međunarodno priznata Vlada Republike BiH granatirala vlastite građane u opsjednutom Sarajevu. Ukratko, autor knjige je jedan od neokomunističkih pristalica teorija zavjere koji u Slobodanu Miloševiću vidi borca protiv širenja NATO saveza, a ne balkanskog krvnika odgovornog za smrt stotina hiljada i progon miliona ljudi u bivšoj Jugoslaviji.

Dr. Jović javno podržava i hvali teze Dr. Gibbsa o podjeli krivice za rat i tvrdi da “Gibbsova knjiga predstavlja izvrstan, originalan i uvjerljiv argument koji relativizira dosadašnje interpretacije i postavlja im alternative.”

Cijenimo da Predsjednik Republike Hrvatske ime puno pravo da za savjetnika ima negatora genocida. Također držimo da je Vaše puno pravo da surađujete sa osobom koja nije načisto o tome ko se i u Domovinskom ratu u Hrvatskoj branio, a ko napadao, kao što se vidi u njegovoj knjizi „Jugoslavija – država koja je odumrla“.

U toj knjizi, naime, Jović četnički pokret u Drugom svjetskom ratu opisuje kao “projugoslovenski pokret otpora”, Miloševića naziva borcem “protiv državne ideologije i anarhije”, a agresiju krnje Jugoslovenske narodne armije na međunarodno priznatu državu Hrvatsku, kao intervenciju “u dobroj vjeri da zaustavi direktan etnički sukob u Hrvatskoj”.

Stvar je građana Republike Hrvatske, ali ne samo njihova, što njihov predsjednik u svom Uredu drži autora ovih tvrdnji. Istovremeno, također nije samo naša stvar da Vi u svom Uredu držite osobu koja otvoreno negira pravosudno utvrđene činjenice o zločinima počinjenim u Bosni i Hercegovini, jer to bez sumnje ima direktne implikacije po međunarodni ugled Hrvatske. Budite uvjereni da ćemo sve naše prijatelje u svijetu obavijestiti o tome da Predsjednik RH u svom Uredu pruža utočište osobi koja se krije iza akademske titule i statusa a prešutno negira srbijansku agresiju i genocid na BiH.

Zbog navedenog,  tražimo od Vas da se javno očitujete o stavovima Dr. Jovića i u skladu s tim poduzmete potrebene korake. Činjenica da predsjednik Republike Hrvatske može kao savjetnika za vanjsku politiku imati čovjeka koji namjerno smanjuje odgovornost Srbije za agresiju na susjedne države, i da pohvalno govori o knjigama autora koji poriču genocid i odgovornost srpskih nacionalista je štetna za sadašnje i buduće odnose na Balkanu, stabilnost i mir.

S poštovanjem,

***Potpisnice pisma su organizacije iz raznih djelova Bosne i Hercegovine i BH dijaspore:***

Kongres Bošnjaka Sjeverne Amerike (KBSA)

Institut za istraživanje genocida, Kanada (IGK)

Građanska koalicija „Prvi mart“, BiH

Bošnjačka zajednica kulture “Preporod“, BiH

Odbor za ljudska prava, prava žrtava rata i genocid SBK-a

Društvo za ugrožene narode za Bosnu i Hercegovinu

Savez logoraša u Bosni i Hercegovini

Udruženje žrtava i svjedoka genocida u Bosni i Hercegovini

Udruženja logoraša "Prijedor92", BiH

Pokret Pravda za Bosnu i Hercegovinu, Kanada

Udruženje „Žena – Žrtva Rata“ u Bosni i Hercegovini

Vijeće bosanskohercegovačkih organizacija Australija (VBHOA)

Svijetski savez dijaspore Bosne i Hercegovine

Bosansko-američki institut za istraživanje genocida i edukaciju (BAGI)